Mantram Tantram Yantram movie launched
'మంత్రం తంత్రం యంత్రం' మూవీ లాంచింగ్
తారా-నీలు కో-ఆపరేషన్స్ పతాకంపై యం.ఎస్.బాబు స్వీయ దర్శకత్వంలో నిర్మిస్తున్న సినిమా 'మంత్రం తంత్రం యంత్రం'.
| Updated:
Apr 9, 2016, 10:40PM IST
తారా-నీలు కో-ఆపరేషన్స్ పతాకంపై యం.ఎస్.బాబు స్వీయ దర్శకత్వంలో నిర్మిస్తున్న సినిమా ' మంత్రం తంత్రం యంత్రం '. ప్రదీప్ , ధీరేంద్ర , కిరణ్ , సాయితేజ్ , అంబేద్కర్ హీరోలుగా నటిస్తున్న ఈ సినిమాలో మమతా రావత్ హీరోయిన్. శనివారం హైదరాబాద్‌లోని దర్శకరత్న దాసరి నారాయణరావు స్వగృహంలో ఈ సినిమా పూజా కార్యక్రమాలతో ప్రారంభమైంది. ముహూర్తపు సన్నివేశానికి దాసరి క్లాప్ నిచ్చారు. వరంగల్ ఎంపి దయాకర్ కెమెరా స్విచ్ఛాన్ చేయగా.. చంద్రబోస్ గౌరవ దర్శకత్వం వహించారు. అనంతరం ఏర్పాటు చేసిన పాత్రికేయుల సమావేశంలో దర్శక నిర్మాత యం.ఎస్.బాబు మాట్లాడుతూ.. "చిన్న సినిమాలకు గురువు గారు దాసరి కొండంత అండ. పాటల రచయితగా ప్రారంభమైన నా ప్రయాణం దర్శకత్వం వరకూ వచ్చిందంటే అందుకు ఆయన ఆశీర్వాదమే కారణం. 'మంత్రం తంత్రం యంత్రం' రెగ్యులర్ షూటింగ్ ఈనెల 25న వరంగల్ పరిసర ప్రాంతాల్లో ప్రారంభించి సింగిల్ షెడ్యూల్లో పూర్తి చేస్తాం. హిందీలో విక్రమ్ భట్, మహేష్ భట్.. తక్కువ బడ్జెట్, మంచి కాన్సెప్ట్, కొత్త ఆర్టిస్టులతో సినిమాలు తీసి సక్సెస్ కొడుతున్నారు. తెలుగులో ఆ తరహా ప్రయోగాత్మక సినిమాలు తీయాలనేది నా కోరిక" అని అన్నారు
మమతా రావత్ మాట్లాడుతూ.. "తెలుగులో తొలిసారి ఫిమేల్ ఓరియెంటెడ్ మూవీ చేస్తున్నాను. హారర్, థ్రిల్లర్, సస్పెన్స్ మూవీ ఇది. 15 కన్నడ సినిమాల్లో నటించాను. 'పంచముఖి', 'కాలింగ్ బెల్' సినిమాల తరహాలో దీన్ని కూడా ఆదరిస్తారని ఆశిస్తున్నాను. బాబు గారి మొదటి సినిమా 'గ్యాంగ్ ఆఫ్ గబ్బర్ సింగ్'లో నటించమని అడిగారు. కన్నడ సినిమా షూటింగులో బిజీగా ఉండడంతో చేయలేకపోయాను. ఈ సినిమాలో నటించడం సంతోషంగా ఉంది" అని అన్నారు. సినిమాలో అవకాశం రావడం పట్ల హీరోలు ప్రదీప్, అంబేద్కర్, కిరణ్, సాయితేజ్ తదితరులు సంతోషం వ్యక్తం చేశారు. ఈ కార్యక్రమంలో సహ నిర్మాతలు అంబాల రవీందర్ తదితరులు పాల్గొన్నారు.